[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 27.10.2009

COM(2009)600 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με την αναθεώρηση του πολυετούς δημοσιονομικού πλαισίου (2007-2013)Χρηματοδότηση έργων στον τομέα της ενέργειας στο πλαίσιο του ευρωπαϊκού σχεδίου για την ανάκαμψη της οικονομίας (δεύτερη αναθεώρηση)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της διοργανικής συμφωνίας της 17ης Μαΐου 2006 για δημοσιονομική πειθαρχία και χρηστή δημοσιονομική διαχείριση όσον αφορά το πολυετές δημοσιονομικό πλαίσιο

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με την αναθεώρηση του πολυετούς δημοσιονομικού πλαισίου (2007-2013)

Χρηματοδότηση έργων στον τομέα της ενέργειας στο πλαίσιο του ευρωπαϊκού σχεδίου για την ανάκαμψη της οικονομίας (δεύτερη αναθεώρηση)

Εισαγωγή

Με βάση την πρόταση της Επιτροπής της 10ης Δεκεμβρίου 2008 σχετικά με την αναθεώρηση του δημοσιονομικού πλαισίου για τη χρηματοδότηση διευρωπαϊκών σχεδίων ενεργειακής διασύνδεσης και ευρυζωνικής υποδομής στο πλαίσιο του ευρωπαϊκού σχεδίου για την ανάκαμψη της οικονομίας[1], το Ευρωπαϊκό Κοινοβούλιο, το Συμβούλιο και η Επιτροπή συμφώνησαν, στην τριμερή συνάντηση της 2ας Απριλίου 2009, να χρηματοδοτήσουν τη δέσμη ως εξής:

(1) Η δέσμη, που αποβλέπει στην παροχή συμπληρωματικής ώθησης στην οικονομία και στη βελτίωση της ενεργειακής ασφάλειας, ανέρχεται σε 5 000 εκατ. EUR σε τρέχουσες τιμές:

(α) 3 980 εκατ. EUR θα διατεθούν για τη χρηματοδότηση ενεργειακών έργων στο πλαίσιο του τομέα 1A του δημοσιονομικού πλαισίου: 2 000 εκατ. EUR για το 2009 και 1 980 εκατ. EUR για το 2010.

(β) Επιπροσθέτως, 1 020 εκατ. EUR θα διατεθούν εντός του τομέα 2 για την ανάπτυξη του ευρυζωνικού διαδικτύου στις αγροτικές περιοχές και την ενίσχυση των ενεργειών που σχετίζονται με τις «νέες προκλήσεις», οι οποίες καθορίστηκαν στο πλαίσιο του διαγνωστικού ελέγχου της Κοινής Γεωργικής Πολιτικής.

(2) Η χρηματοδότηση του συνολικού ποσού των 5 000 εκατ. EUR θα διασφαλισθεί όσο το δυνατό συντομότερα :

(α) Το ανώτατο όριο του τομέα 1Α για το 2009 θα αυξηθεί κατά 2 000 εκατ. EUR. Το ποσό αυτό θα αντισταθμιστεί με τη μείωση του ανώτατου ορίου του τομέα 2 για το 2009 κατά το ίδιο ποσό σύμφωνα με τα σημεία 21 έως 23 της διοργανικής συμφωνίας της 17ης Μαΐου 2006 για δημοσιονομική πειθαρχία και χρηστή δημοσιονομική διαχείριση (IIA)[2]. Επιπλέον, στο πλαίσιο του προϋπολογισμού 2009, 600 εκατ. EUR θα προστεθούν στην αγροτική ανάπτυξη για τη χρηματοδότηση του ευρυζωνικού διαδικτύου και την ενίσχυση των ενεργειών που σχετίζονται με τις «νέες προκλήσεις». Το πολυετές δημοσιονομικό πλαίσιο θα αναθεωρηθεί και ταυτόχρονα ο προϋπολογισμός του 2009 θα τροποποιηθεί αναλόγως βάσει της παρούσας τροποποιημένης πρότασης της Επιτροπής και του προσχεδίου διορθωτικού προϋπολογισμού στον προϋπολογισμό του 2009.

(β) Η χρηματοδότηση του υπόλοιπου ποσού (2 400 εκατ. EUR) θα εξασφαλισθεί μέσω μηχανισμού αντιστάθμισης στο στάδιο της διαδικασίας συνδιαλλαγής προϋπολογισμού 2010 με τη χρήση όλων των δημοσιονομικών μέσων που προβλέπονται στο νομικό της πλαίσιο και πρέπει να ολοκληρωθεί, εάν χρειαστεί, το αργότερα κατά το στάδιο της διαδικασίας συνδιαλλαγής του προϋπολογισμού 2011:

- Το Ευρωπαϊκό Κοινοβούλιο, το Συμβούλιο και η Επιτροπή θα εξετάσουν όλους τους διαθέσιμους πόρους που θα μπορούσαν να χρησιμοποιηθούν για την αντιστάθμιση.

- Πριν εξετασθεί η χρήση του διαθέσιμου ποσού εντός του τομέα 2, θα αναληφθεί υποχρέωση για 420 εκατ. EUR για την ανάπτυξη του ευρυζωνικού διαδικτύου σε αγροτικές περιοχές και την ενίσχυση των ενεργειών που σχετίζονται με τις «νέες προκλήσεις», που θα καθορισθούν στο πλαίσιο της αξιολόγησης της μεταρρύθμισης της Κοινής Γεωργικής Πολιτικής του 2003 («διαγνωστικός έλεγχος») το 2010.

- Για την αντιστάθμιση του ποσού των 1 980 εκατ. EUR, θα χρησιμοποιηθούν τα υπόλοιπα περιθώρια κάτω από τα ανώτατα όρια του 2009 και τα διαθέσιμα περιθώρια του 2010 (τηρουμένου δεόντως του σημείου 13 της διοργανικής συμφωνίας) και εάν χρειαστεί, όλα τα υπόλοιπα δημοσιονομικά διαθέσιμα, συμπεριλαμβανομένων των διαθέσιμων περιθωρίων του 2011. Ο μηχανισμός αντιστάθμισης χρησιμοποιείται με την επιφύλαξη των δημοσιονομικών κονδυλίων των υπαγόμενων στη συναπόφαση προγραμμάτων και της ετήσιας διαδικασίας του προϋπολογισμού.

(3) Δεν θα σημειωθεί υπέρβαση του συνολικού ανώτατου ορίου του δημοσιονομικού πλαισίου 2007-2013.

Με απόφαση του Ευρωπαϊκού Κοινοβουλίου και του Συμβουλίου της 6ης Μαΐου 2009, το δημοσιονομικό πλαίσιο αναθεωρήθηκε στις 6 Μαΐου 2009, έτσι ώστε να αυξηθεί το ανώτατο όριο 2009 του τομέα 1A κατά 2 000 εκατ. EUR[3].

Η παρούσα ανακοίνωση περιέχει πρόταση για την έκδοση νέας απόφασης του Ευρωπαϊκού Κοινοβουλίου και του Συμβουλίου για την αναθεώρηση του δημοσιονομικού πλαισίου, έτσι ώστε να αυξηθεί το ανώτατο όριο του 2010 για πιστώσεις αναλήψεως υποχρεώσεων βάσει του τομέα 1A κατά 1 587 εκατ. EUR. Αυτό θα αφήσει προσωρινό κενό 393 εκατ. EUR το οποίο πρέπει να συμπληρωθεί για την κάλυψη του συνολικού ποσού που προβλέπεται για έργα στον τομέα της ενέργειας. Σύμφωνα με την παραπάνω συμφωνία, το κενό αυτό θα συμπληρωθεί το αργότερο κατά το στάδιο της διαδικασίας συνδιαλλαγής του προϋπολογισμού 2011.

Το τελικό μέγεθος αυτού του κενού θα εκτιμηθεί μόλις καταστούν διαθέσιμα τα τελικά στοιχεία εκτέλεσης για τα μέτρα του ΕΓΤΕ βάσει του τομέα 2, στις αρχές Νοεμβρίου 2009. Κάθε νέα εξέλιξη της αγοράς που μπορεί να επηρεάσει τον προϋπολογισμό του 2010 θα εκτιμηθεί επίσης αυτήν την εποχή. Η Επιτροπή προτίθεται να εξετάσει όλα τα δημοσιονομικά διαθέσιμα με σκοπό να συμπληρωθεί το εναπομένον κενό κατά τη διαδικασία συνδιαλλαγής του προϋπολογισμού, τον Νοέμβριο του 2009.

Χρησιμοποίηση περιθωρίων και ανακατανομή στο πλαίσιο του τομέα 1A

Το σημείο 13 της διοργανικής συμφωνίας προβλέπει ότι τα θεσμικά όργανα φροντίζουν να αφήνουν «επαρκή διαθέσιμα περιθώρια» κάτω από τα ανώτατα όρια. Δεν παραμένει περιθώριο κάτω από το ανώτατο όριο του 2009 για πιστώσεις αναλήψεως υποχρεώσεων βάσει του τομέα 1Α. Τα διαθέσιμα περιθώρια βάσει των ανώτατων ορίων του τομέα 1A ανέρχονται σε 43 εκατ. EUR για το 2010, συμπεριλαμβανομένου του διορθωτικού προϋπολογισμού αριθ. 2 για τη χρηματοδότηση του παροπλισμού του πυρηνικού σταθμού του Kozloduy κατά την περίοδο 2011-2013, και σε 37 εκατ. EUR για το 2011, με βάση τις πρόσφατες προτάσεις της Επιτροπής για την Παγκόσμια Παρακολούθηση του Περιβάλλοντος και της Ασφάλειας (GMES), το Kozloduy, και τις νέες αρχές χρηματοοικονομικής εποπτείας. Ως εκ τούτου, η Επιτροπή θεωρεί ότι τα περιθώρια αυτά δεν μπορούν να χρησιμοποιηθούν για να συμβάλουν στη χρηματοδότηση των εν λόγω δραστηριοτήτων που προβλέπονται στο ευρωπαϊκό σχέδιο για την ανάκαμψη της οικονομίας.

Βάσει της δήλωσης της 2ας Απριλίου 2009, τα κοινοτικά όργανα συμφώνησαν ότι «ο μηχανισμός αντιστάθμισης χρησιμοποιείται με την επιφύλαξη των δημοσιονομικών κονδυλίων των υπαγόμενων στη συναπόφαση προγραμμάτων και της ετήσιας διαδικασίας του προϋπολογισμού». Η Επιτροπή δεν βλέπει άλλες διαθεσιμότητες για ανακατανομές στο πλαίσιο του τομέα 1A.

Πιστώσεις αναλήψεως υποχρεώσεων: μεταφορές από τον τομέα 2

Το τρέχον περιθώριο που παραμένει βάσει του ανώτατου ορίου δαπανών του 2009 για πιστώσεις αναλήψεως υποχρεώσεων βάσει του τομέα 2 ανέρχεται σε 901 εκατ. EUR. Περιλαμβάνει 34 εκατ. EUR λόγω της υπο-εκτέλεσης αλιευτικών προγραμμάτων τα οποία έχουν εγγραφεί στον διορθωτικό προϋπολογισμό αριθ. 10/2009.

Επιπλέον, πιστώσεις ανερχόμενες σε 250 εκατ. EUR για την αγροτική ανάπτυξη και 20 εκατ. EUR για την κλιματική αλλαγή εγγράφηκαν στον προϋπολογισμό του 2009, αλλά δεν μπορούν να χρησιμοποιηθούν γιατί δεν υπάρχει κατάλληλη νομική βάση.

Δεδομένου ότι η γεωργική περίοδος έχει τώρα περατωθεί, το υπόλοιπο περιθώριο του 2009 και οι μη χρησιμοποιηθείσες πιστώσεις βάσει του τομέα 2 προτείνεται να διατεθούν σε ενεργειακά έργα του ευρωπαϊκού σχεδίου για την ανάκαμψη της οικονομίας, ώστε να χρηματοδοτηθούν βάσει του τομέα 1A.

Λόγω της κρίσιμης κατάστασης στις αγορές γαλακτοκομικών προϊόντων, το πραγματικό μη χορηγηθέν περιθώριο που παραμένει διαθέσιμο κάτω από το ανώτατο όριο δαπανών του 2010 για πιστώσεις αναλήψεως υποχρεώσεων βάσει του τομέα 2 είναι χαμηλότερο από το προβλεπόμενο και ανέρχεται σε 844 εκατ. EUR.

Η Επιτροπή προτείνει να χρησιμοποιηθεί το περιθώριο αυτό:

- για την παροχή, βάσει του τομέα 2, των 420 εκατ. EUR που απαιτούνται βάσει του ευρωπαϊκού σχεδίου για την ανάκαμψη της οικονομίας με σκοπό την ανάπτυξη του ευρυζωνικού διαδικτύου στις αγροτικές περιοχές και την ενίσχυση των ενεργειών που σχετίζονται με τις «νέες προκλήσεις», οι οποίες καθορίστηκαν στο πλαίσιο του διαγνωστικού ελέγχου.

- για την παροχή άλλων 124 εκατ. EUR, τα οποία μπορούν να καταστούν διαθέσιμα για ενεργειακά έργα βάσει του τομέα 1A.

Έτσι παραμένει διαθέσιμο περιθώριο 300 εκατ. EUR για τη γεωργία κάτω από το ανώτατο όριο του 2010, το οποίο ανταποκρίνεται στο απαιτούμενο περιθώριο, ώστε να αποτραπεί η εφαρμογή του μηχανισμού δημοσιονομικής πειθαρχίας. Σε κάθε περίπτωση, η Επιτροπή έχει δεσμευθεί ότι θα λάβει όλα τα απαιτούμενα μέτρα για να διασφαλισθεί η τήρηση των αποφάσεων που λαμβάνονται για τις δαπάνες της ΚΓΠ και η χρηματοδότησή τους, συμπεριλαμβανομένης της συμφωνίας για τον διαγνωστικό έλεγχο.

Πιστώσεις αναλήψεως υποχρεώσεων: μεταφορές από τον τομέα 5

Τα περιθώρια κάτω από τα ανώτατα όρια δαπανών του τομέα 5 (Διοίκηση) ανέρχονται σε 131 εκατ. EUR το 2009 (συμπεριλαμβανομένης της αύξησης του περιθωρίου 55 εκατ. EUR που προκύπτει από την υπο-εκτέλεση και που έγιναν διαθέσιμα με τον διορθωτικό προϋπολογισμό αριθ. 10/2009) και 230 εκατ. EUR το 2010. Ένα μέρος του προαναφερθέντος περιθωρίου μπορεί να χρειαστεί για την κάλυψη πρόσθετων αναγκών σε σχέση με την έναρξη ισχύος της συνθήκης της Λισσαβόνας. Με βάση τα παραπάνω, μπορεί να καταστεί διαθέσιμο ένα μέγιστο ποσό μέχρι 281 εκατ. EUR (131 εκατ. EUR από το περιθώριο του 2009 και 150 εκατ. EUR από το περιθώριο του 2010).

Πιστώσεις αναλήψεως υποχρεώσεων: μεταφορές από τον τομέα 1β

Τέλος, λόγω του ότι το επίπεδο των αναγκών του κλάδου τεχνικής βοήθειας είναι χαμηλότερο, ένα περιθώριο 11 εκατ. EUR, το οποίο παραμένει κάτω από το ανώτατο όριο του 2010 για πιστώσεις αναλήψεως υποχρεώσεων βάσει του τομέα 1B, μπορεί επίσης να χρησιμοποιηθεί.

Πιστώσεις πληρωμών

Όσον αφορά τις πιστώσεις πληρωμών, το σημείο 23 τέταρτη παράγραφος της διοργανικής συμφωνίας προβλέπει ότι κάθε αναθεώρηση πρέπει να διατηρεί την ισορροπία μεταξύ αναλήψεων υποχρεώσεων και πληρωμών. Έτσι, τα ανώτατα όρια για πιστώσεις πληρωμών πρέπει να τροποποιηθούν βάσει του προβλεπόμενου προφίλ πληρωμών για τις συμπληρωματικές αναλήψεις υποχρεώσεων στο πλαίσιο του τομέα 1A και της μείωσης των πληρωμών που αντιστοιχούν στη μείωση των πιστώσεων αναλήψεως υποχρεώσεων για τους τομείς 1β, 2 και 5 το 2009 και το 2010.

Συνοπτικός πίνακας και συμπέρασμα

Ο κατωτέρω πίνακας συνοψίζει τις προτεινόμενες μεταβολές στα ανώτατα όρια για τις πιστώσεις αναλήψεως υποχρεώσεων και πληρωμών του δημοσιονομικού πλαισίου. Τα ποσά εκφράζονται σε τρέχουσες τιμές:

[pic]

Γενικά, η αναθεώρηση πρέπει να είναι αμερόληπτη όσον αφορά τα συνολικά ανώτατα όρια των πιστώσεων αναλήψεως υποχρεώσεων και των πιστώσεων πληρωμών που εκφράζονται σε τρέχουσες τιμές.

Οι προαναφερθείσες μεταβολές αναφέρονται στον παρακάτω πίνακα του δημοσιονομικού πλαισίου σε τρέχουσες τιμές.

Η επίσημη απόφαση για την αναθεώρηση του δημοσιονομικού πλαισίου πρέπει να παραπέμπει στον βασικό πίνακα που συμφωνήθηκε στη διοργανική συμφωνία, ο οποίος εκφράζεται σε σταθερές τιμές του 2004. Τα ποσά σε τρέχουσες τιμές μετατρέπονται επομένως σε τιμές του 2004 βάσει σταθερού αποπληθωριστή 2% ετησίως, σύμφωνα με το σημείο 16 της διοργανικής συμφωνίας.

[pic]

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της διοργανικής συμφωνίας της 17ης Μαΐου 2006 για δημοσιονομική πειθαρχία και χρηστή δημοσιονομική διαχείριση όσον αφορά το πολυετές δημοσιονομικό πλαίσιο

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη διοργανική συμφωνία μεταξύ του Ευρωπαϊκού Κοινοβουλίου, του Συμβουλίου και της Επιτροπής, της 17ης Μαΐου 2006, για δημοσιονομική πειθαρχία και χρηστή δημοσιονομική διαχείριση[4], και ιδίως τα σημεία 21, 22, πρώτο και δεύτερο εδάφιο και το σημείο 23,

την πρόταση της Επιτροπής,

Εκτιμώντας τα ακόλουθα:

(1) Στη συνεδρίαση συνεννόησης για τον προϋπολογισμό της 19ης Νοεμβρίου 2009, το Ευρωπαϊκό Κοινοβούλιο, το Συμβούλιο και η Επιτροπή συμφώνησαν για τις λεπτομέρειες όσον αφορά τη χορήγηση περαιτέρω χρηματοδότησης, στο πλαίσιο του ευρωπαϊκού σχεδίου οικονομικής ανάκαμψης, για έργα στον τομέα της ενέργειας και του ευρυζωνικού διαδικτύου, καθώς και για επενδύσεις σχετικά με την ενίσχυση ενεργειών που αφορούν τις «νέες προκλήσεις», οι οποίες καθορίστηκαν στο πλαίσιο της αξιολόγησης της ενδιάμεσης μεταρρύθμισης της Κοινής Γεωργικής Πολιτικής του 2003 («διαγνωστικός έλεγχος»)[5]. Η χρηματοδότηση απαιτεί την αναθεώρηση του πολυετούς δημοσιονομικού πλαισίου 2007-2013 σύμφωνα με τα σημεία 21, 22 και 23 της διοργανικής συμφωνίας, ώστε να αυξηθεί το ανώτατο όριο για το έτος 2010 όσον αφορά τις πιστώσεις αναλήψεως υποχρεώσεων εντός του υποτομέα 1Α κατά ποσό 1 587 εκατ. EUR σε τρέχουσες τιμές.

(2) Η αύξηση του ανώτατου ορίου του υποτομέα 1Α θα αντισταθμιστεί πλήρως από τη μείωση των ανώτατων ορίων για τις πιστώσεις αναλήψεως υποχρεώσεων εντός των τομέων 1β, 2 και 5 για τα έτη 2009 και 2010 κατά συνολικό ποσό 1 587 εκατ. EUR.

(3) Για να διατηρηθεί η ισορροπία μεταξύ αναλήψεων υποχρεώσεων και πληρωμών, τα ετήσια ανώτατα όρια για τις πιστώσεις πληρωμών θα προσαρμόζονται. Η προσαρμογή θα είναι ουδέτερη.

(4) Επομένως, το παράρτημα I της διοργανικής συμφωνίας για δημοσιονομική πειθαρχία και χρηστή δημοσιονομική διαχείριση πρέπει να τροποποιηθεί αναλόγως[6],

ΑΠΟΦΑΣΙΖΟΥΝ :

Άρθρο μόνο

Το παράρτημα I της διοργανικής συμφωνίας για δημοσιονομική πειθαρχία και χρηστή δημοσιονομική διαχείριση αντικαθίσταται από το παράρτημα της παρούσας απόφασης.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

[pic]

[1] COM(2008) 859 τελικό/2.

[2] ΕΕ C 139 της 14.6.2006, σ. 1.

[3] ΕΕ L 132 της 29.5.2009, σ. 8.

[4] ΕΕ C 139 της 14.6.2006, σ. 1.

[5] COM(2008) 800, COM(2008) 859, COM(2009) 171, και ΕΕ L 132 της 29.5.2009, σ. 8.

[6] Για το σκοπό αυτό, τα αριθμητικά στοιχεία που απορρέουν από την ανωτέρω συμφωνία μετατρέπονται σε τιμές του 2004.